เจ้าหญิงไอโกะ โทชิโนะมิยะ

สมเด็จเจ้าฟ้าหญิงไอโกะ เจ้าหญิงโทชิ (ญี่ปุ่น: 敬宮愛子内親王殿下; โรมาจิ: "Toshi-no-Miya Aiko Naishinnō" "Denka"; อังกฤษ: Her Imperial Highness Princess Aiko) ทรงดำรงฐานันดรศักดิ์ "ไนชินโน" หรือ เจ้าหญิงชั้นเอกแห่งราชวงศ์ญี่ปุ่น
ทรงเป็นพระราชธิดาพระองค์เดียวในจักรพรรดิพระองค์ปัจจุบัน (สมเด็จพระจักรพรรดินารูฮิโตะ) กับสมเด็จพระจักรพรรดินีมาซาโกะ และทรงเป็นพระราชนัดดาในสมเด็จพระจักรพรรดิพระเจ้าหลวงอากิฮิโตะ
สัญลักษณ์ประจำพระองค์ ดอกโกโยสึสึจิ 
ที่ประทับหลัก พระตำหนักโกโช  พระราชวังอิมพีเรียล เขตชิโยดะ กรุงโตเกียว
พระประวัติ.
การประสูติ.
วันที่ 1 ธันวาคม พ.ศ. 2544 (ปีเฮเซที่ 13) เจ้าหญิงมาซาโกะ มกุฎราชกุมารีประสูติพระราชธิดา เวลา 14:43 น. ณ โรงพยาบาลสำนักพระราชวัง  พระราชวังอิมพีเรียล กรุงโตเกียว โดยพระราชธิดามีพระวรกายยาว 49.6 เซนติเมตร และมีน้ำหนัก 3,103 กรัม พระองค์ทรงเป็นพระราชธิดาพระองค์แรก และเพียงพระองค์เดียวในเจ้าชายนารูฮิโตะ มกุฎราชกุมารกับเจ้าหญิงมาซาโกะ มกุฎราชกุมารี 
ในวันเดียวกัน มีการจัดพิธีมอบดาบคุ้มครอง  และมอบชุดฮากามะ  พระราชทานโดยสมเด็จพระจักรพรรดิอากิฮิโตะ โดยจัดวางไว้ที่ข้างเตียงของพระราชธิดา ซึ่งเป็นธรรมเนียมราชสำนักเมื่อมีสมาชิกใหม่ของราชวงศ์ประสูติ เพื่ออวยพรให้มีสุขภาพแข็งแรง
วันที่ 7 ธันวาคม พ.ศ. 2544 มีการจัดพิธีสรงน้ำ  ณ โรงพยาบาลสำนักพระราชวัง  โดยผู้ประกอบพิธีได้อ่านข้อความส่วนหนึ่งจากหนังสือนิฮงโชกิ บทที่ 22 ซึ่งมีการกล่าวถึงจักรพรรดินีซูอิโกะ (จักรพรรดินีพระองค์แรกของราชวงศ์ญี่ปุ่นที่ได้ขึ้นครองราชย์) จากนั้นทำการประกอบพิธีโทกุโช เมเกน (読書鳴弦) โดยจะมีการดีดสายธนูที่ไม่มีลูกศร เพื่อขอพรให้มีความเจริญทางปัญญา และมีพระพลานามัยที่แข็งแรงสมบูรณ์
ถัดมามีการจัดพิธีเฉลิมพระนาม  ณ พระราชวังโทงู เขตพระราชฐานอากาซากะ  เขตโมโตะ-อากาซากะ กรุงโตเกียว ซึ่งเป็นธรรมเนียมราชสำนักที่จัดหลังจากการประสูติประมาณ 7 วัน ในพิธีนี้จะมีการตั้งพระนามและกำหนดสัญลักษณ์ประจำพระองค์ ตามธรรมเนียมแล้วพระราชธิดาในมกุฎราชกุมารจะได้รับพระราชทานพระนามจากจักรพรรดิ อย่างไรก็ตามในกรณีนี้ พระนามของพระองค์ถูกตั้งโดยพระชนกและพระชนนีแทน ซึ่งทั้งสองพระองค์ได้ทรงทำการขอพระบรมราชานุญาตแล้ว 
พระราชธิดาได้รับพระราชทานพระนามว่า "ไอโกะ" (ญี่ปุ่น: 愛子; โรมาจิ: "Aiko") และเนื่องด้วยทรงเป็นพระราชธิดาในมกุฎราชกุมาร จึงทรงได้รับพระราชทานพระนามโกโชโง ว่า "โทชิ" (ญี่ปุ่น: 敬宮; โรมาจิ: "Toshi-no-Miya") 
ณ วันประสูติ พระองค์ทรงเป็นพระราชนัดดาในสมเด็จพระจักรพรรดิอากิฮิโตะ จึงทรงดำรงฐานันดร "ไนชินโน" หรือ เจ้าหญิงชั้นเอกแห่งราชวงศ์ญี่ปุ่น ตามกฎหมายราชวงศ์ญี่ปุ่น มาตราที่ 6 
ดังนั้นพระนามเต็มของพระองค์คือ 敬宮愛子内親王殿下 ("Toshi-no-Miya Aiko Naishinnō Denka")
พระนาม 愛子 ("Aiko") ประกอบด้วยตัวอักษรคันจิสองตัวคือ 愛 (ความรัก) กับ 子 (เด็ก) รวมกันมีความหมายว่า "บุคคลอันเป็นที่รัก" โดยมีที่มาจากคัมภีร์เม่งจื๊อ บท "ริโร โชกุ โนะ เกะ" (離婁章句下) ในประโยคที่ว่า "ผู้มีเมตตาย่อมรักคน ผู้มีมารยาทดีก็ย่อมเคารพคน ผู้ที่รักคนย่อมมีคนรักตอบ ผู้ที่เคารพคนก็ย่อมมีคนเคารพตอบ" (仁者愛人、有礼者敬人。愛人者、人恒愛之、敬人者、人恒敬之) 
พระนามโกโชโง "โทชิ" (敬宮) หมายถึง "บุคคลผู้ควรแก่การเคารพ"ในช่วงแรกหลังจากการประสูติ สื่อญี่ปุ่น, สำนักพระราชวัง, รวมทั้งสมเด็จพระจักรพรรดิอากิฮิโตะจะมีการออกพระนามของพระองค์ว่า 敬宮さま ("Toshi-no-miya Sama") หรือ เจ้าหญิงโทชิ แทนพระนามจริง อีกทั้งสื่อต่างประเทศก็มีการออกพระนามของพระองค์ว่า Princess Toshi ด้วยเช่นกัน
อย่างไรก็ตามในภายหลัง สื่อญี่ปุ่น และสำนักพระราชวังจะออกพระนามของพระองค์ด้วยพระนามจริงมากกว่า เป็น 愛子さま ("Aiko Sama") หรือ เจ้าหญิงไอโกะ ส่วนพระนามโกโชโง จะใช้ระบุควบคู่กับพระนามจริง เช่น 敬宮愛子さま ("Toshi-no-miya Aiko Sama")
สัญลักษณ์ประจำพระองค์ ถูกกำหนดเป็น ดอกโกโยสึสึจิ 
พระชนกและพระชนนี ทรงเรียกพระองค์อย่างลำลองว่า "ไอจัง" (愛ちゃん) 
การขาดแคลนราชวงศ์ชายและข้อถกเถียงเรื่องการสืบสันตติวงศ์.
ในช่วงก่อนที่เจ้าหญิงไอโกะจะประสูตินั้น ญี่ปุ่นมีราชวงศ์ชายเหลืออยู่เพียง 3 พระองค์ และลำดับการสืบสันตติวงศ์ ณ ขณะนั้น ตามกฎหมายราชวงศ์ญี่ปุ่น มาตราที่ 2 เป็นดังนี้
ในปี พ.ศ. 2536 หลังจากที่เจ้าชายนารูฮิโตะ มกุฎราชกุมารอภิเษกสมรสกับนางสาวมาซาโกะ โอวาดะ ซึ่งได้รับการแต่งตั้งเป็น เจ้าหญิงมาซาโกะ มกุฎราชกุมารี หลังการอภิเษกสมรส พระองค์ทรงรับแรงกดดันเป็นอย่างมากในการให้กำเนิดพระราชโอรสสำหรับการสืบสันตติวงศ์ จนใน พ.ศ. 2542 หลังจากที่อภิเษกสมรสได้ 6 ปี มีการรายงานข่าวออกมาว่าเจ้าหญิงมาซาโกะ มกุฎราชกุมารีทรงพระครรภ์ แต่ในเวลาถัดมาไม่นานพระองค์ก็ทรงแท้งพระราชบุตร 
วันที่ 12 เมษายน พ.ศ. 2544 ได้มีประกาศออกมาว่าเจ้าหญิงมาซาโกะ มกุฎราชกุมารี ทรงพระครรภ์อีกครั้ง และได้ประสูติเจ้าหญิงไอโกะในวันที่ 1 ธันวาคม พ.ศ. 2544 
ซึ่งหากนับตั้งแต่เจ้าชายอากิชิโนะซึ่งประสูติเมื่อ พ.ศ. 2508 ราชวงศ์ญี่ปุ่นมีการประสูติของราชวงศ์หญิงติดต่อกันถึง 8 พระองค์ โดยเจ้าหญิงไอโกะทรงเป็นพระองค์ที่ 9 ทำให้สังคมในช่วงเวลานั้นเกิดความกังวลถึงปัญหาเรื่องการสืบสันตติวงศ์ในอนาคต เนื่องจากกฎหมายราชวงศ์ญี่ปุ่น มาตราที่ 1 อนุญาตให้เพียงแค่ราชวงศ์ชายเท่านั้นที่สามารถขึ้นครองราชย์ได้ 
ด้วยสาเหตุนี้จึงมีการถกเถียงกันในหมู่ประชาชนเกี่ยวกับตัวกฎหมายราชวงศ์ญี่ปุ่นว่า ควรจะแก้ไขให้ราชวงศ์หญิงสามารถขึ้นครองราชย์ได้ด้วยหรือไม่ เนื่องจากราชวงศ์ญี่ปุ่นในอดีตเคยมีบันทึกถึงการครองราชย์ของจักรรพรรดินีถึง 8 พระองค์ แต่ก็มีข้อโต้แย้งเช่นกันว่าเป็นแค่การครองราชย์เพียงชั่วคราวเนื่องจากสถานการณ์ทางการเมืองเท่านั้น (เช่น รัชทายาทชายตัวจริงยังไม่บรรลุนิติภาวะ) อีกทั้งจักรพรรดินีไม่เคยอภิเษกระหว่างครองราชย์ จึงไม่ได้ให้กำเนิดรัชทายาทเพื่อสืบบัลลังก์ต่อ 
จากข้อถกเถียงต่างๆ รวมทั้งสภาที่ปรึกษาได้ให้คำแนะนำแก่นายกรัฐมนตรีจุนอิจิโร โคอิซูมิ จึงทำให้ทางนายกรัฐมนตรีก็มีความตั้งใจในการแก้ไขกฎหมายนี้เช่นกัน และเริ่มมีการเตรียมร่างแก้ไขกฎหมายเพื่อนำเข้าสู่สภานิติบัญญัติ
แต่พอเจ้าหญิงอากิชิโนะตั้งพระครรภ์ และให้กำเนิดเจ้าชายฮิซาฮิโตะ ในปี พ.ศ. 2549 ทำให้นายกรัฐมนตรีระงับการส่งเรื่องขอแก้ไขกฎหมายฉบับนี้เข้าไปในสภานิติบัญญัติ ซึ่งนายชินโซ อาเบะ หัวหน้าเลขาธิการคณะรัฐมนตรี (ผู้ซึ่งเป็นตัวเก็งนายกรัฐมนตรีในสมัยหน้า) ได้ออกมาให้เหตุผลว่า “เรายังต้องการความเข้าใจร่วมกันในระดับชาติ ผมคิดว่าเราจำเป็นต้องมีการพูดคุยกันอย่างสงบ รอบคอบ และมีสติ เราคงยังไม่สามารถหารือเกี่ยวกับการแก้ไขกฎหมายนี้ได้อีกสักพัก เราคงต้องรอจนกว่าจะมีเวลาที่เหมาะสม” 
ดังนั้นเจ้าชายฮิซาฮิโตะจึงทรงเป็นรัชทายาทลำดับที่ 3 ของราชวงศ์ญี่ปุ่น หลังประสูติทันที โดยเจ้าชายฮิซาฮิโตะทรงเป็นราชวงศ์ชายพระองค์ล่าสุดของราชวงศ์ญี่ปุ่นในรอบเกือบ 41 ปี
ถึงแม้จะมีการประสูติของเจ้าชายฮิซาฮิโตะแล้วก็ตาม แต่ข้อถกเถียงเรื่องการสืบราชสันตติวงศ์โดยราชวงศ์หญิงก็ยังคงมีอยู่เรื่อยๆ เนื่องจากปัญหาไม่ได้ถูกแก้ไข แต่เป็นแค่การเลื่อนการแก้ไขออกไปชั่วคราว
การกลั่นแกล้งในชั้นเรียน.
วันที่ 1 มีนาคม พ.ศ. 2553 ซึ่งเป็นช่วงที่พระองค์กำลังใกล้สำเร็จการศึกษาระดับชั้นประถมศึกษาปีที่ 2 พระองค์ทรงมีอาการปวดท้องและทรงรู้สึกวิตกกังวลอย่างมากระหว่างการเสด็จไปโรงเรียน จึงทรงไม่ได้เข้าเรียนในวันนั้น แล้วในวันถัดมาพระองค์เสด็จไปโรงเรียนเป็นแค่ช่วงสั้นๆ และหลังจากนั้นพระองค์ก็ไม่ได้เสด็จไปโรงเรียนติดต่อกันเป็นเวลา 3 วัน
ทางสำนักพระราชวังออกมาแถลงว่า ในช่วงก่อนหน้านี้เจ้าหญิงทรงพระประชวรไข้ เลยไม่ได้เสด็จไปโรงเรียนอย่างสม่ำเสมอ จนกระทั่งวันที่ 1 มีนาคม พระองค์ทรงประชวรที่ท้องพร้อมกับอาการวิตกกังวล จึงได้ทำการสืบสวนกับทางโรงเรียนพบว่า มีนักเรียนหลายคนรวมทั้งเจ้าหญิงไอโกะ ถูกนักเรียนชายจากห้องเรียนอื่นในชั้นเรียนเดียวกันกลั่นแกล้งโดยใช้ความรุนแรง (乱暴) โดยทางโรงเรียนได้ดำเนินการแก้ไขสถานการณ์เรียบร้อยแล้ว เชื่อว่าไม่มีนักเรียนคนใดที่ตกเป็นเหยื่อโดยเฉพาะเจาะจง และเชื่อว่าไม่ใช่การกลั่นแกล้ง หวังว่ามาตรการที่ได้ดำเนินการไปจะได้ผล 
จากการแถลงของสำนักพระราชวังที่ปรากฏคำว่าความรุนแรง (乱暴) ในการแถลง จึงทำให้ทางโรงเรียนต้องออกมาชี้แจงว่า ในช่วงภาคเรียนที่ 1 มีนักเรียนชายที่อยู่ชั้นเดียวกันทำการขว้างปาสิ่งของ มีการวิ่งและส่งเสียงดังที่โถงทางเดิน ซึ่งทางโรงเรียนได้จัดการปัญหาเรียบร้อยแล้ว และเชื่อว่าพฤติกรรมของเด็กเหล่านี้ไม่เกี่ยวข้องต่อการไม่มาโรงเรียนของเจ้าหญิง
อย่างไรก็ตามในสัปดาห์ถัดมา เจ้าหญิงไอโกะก็เสด็จไปโรงเรียนตามปกติ โดยเจ้าหญิงมาซาโกะ มกุฎราชกุมารี พระชนนี ได้เสด็จไปส่งพระองค์ที่โรงเรียนเป็นเวลาติดต่อกันถึง 1 ปี 7 เดือน จนกระทั่งเจ้าหญิงไอโกะสามารถเดินทางไปโรงเรียนได้ด้วยพระองค์เอง
พิธีบรรลุนิติภาวะ.
วันที่ 1 ธันวาคม พ.ศ. 2564 เจ้าหญิงไอโกะทรงมีพระชนมายุครบ 20 ชัณษา ซึ่งถือว่าทรงบรรลุนิติภาวะตามประมวลกฎหมายแพ่งและพาณิชย์ของญี่ปุ่น อย่างไรก็ตามการจัดงานพิธีบรรลุนิติภาวะของพระองค์ จะจัดขึ้นในวันที่ 5 ธันวาคมแทน เนื่องจากพระองค์ทรงติดภารกิจทางการศึกษา
วันที่ 5 ธันวาคม พ.ศ. 2564 มีการจัดพิธีบรรลุนิติภาวะขึ้น โดยเจ้าหญิงไอโกะได้รับพระราชทานเครื่องราชอิสริยาภรณ์รัตนมงกุฎ ชั้นประถมาภรณ์ (มงกุฎดอกพอโลเนีย) จากสมเด็จพระจักรพรรดินารูฮิโตะ หลังจากนั้นทรงสวมเทียร์ร่าออกมาทักทายสื่อมวลชน อย่างไรก็ตามการจัดงานแถลงข่าวการบรรลุนิติภาวะของพระองค์กับสื่อมวลชน ถูกพิจารณาให้เลื่อนไปจัดในช่วงปิดภาคเรียนแทน ซึ่งตรงกับเดือนมีนาคมของปีถัดไป
โดยปกติแล้วเทียร์ร่าจะมีการจัดทำขึ้นมาใหม่ทุกครั้งเมื่อราชวงศ์หญิงบรรลุนิติภาวะ และจะต้องคืนเมื่อพระองค์เสกสมรสหรือลาออกจากฐานันดรศักดิ์ แต่ในกรณีของเจ้าหญิงไอโกะ ไม่ได้มีการจัดทำเทียร์ร่าขึ้นมาใหม่ เนื่องจากภาวะเศรษฐกิจในช่วงการระบาดของโควิด 19 พระองค์จึงทรงสวมเทียร์ร่าของพระปิตุจฉา (อดีตเจ้าหญิงซายาโกะ) ในงานพิธีแทน อีกทั้งในภายหลังก็ไม่ได้มีการพิจารณาจัดทำเทียร์ร่าขึ้นมาใหม่เนื่องจากภาวะเศรษฐกิจของญี่ปุ่น
วันที่ 17 มีนาคม พ.ศ. 2565 มีการจัดงานแถลงข่าวต่อสื่อมวลชนเนื่องในการบรรลุนิติภาวะของพระองค์ หลังจากผ่านพิธีบรรลุนิติภาวะแล้ว เจ้าหญิงไอโกะจะมีส่วนร่วมในกิจกรรมทางราชสำนักอย่างเต็มพระองค์
การเติบโตในบทบาทของสมาชิกราชวงศ์ญี่ปุ่น.
งานเทศกาลและพิธีการ.
เจ้าหญิงไอโกะทรงตามเสด็จพระชนกและพระชนนี เพื่อเข้าร่วมงานเทศกาลและพิธีการต่างๆ เช่น ชมการแข่งขันซูโม่ ณ สนามกีฬาแห่งชาติเรียวโกกุ กรุงโตเกียว (2549), ชมการแข่งขันฟุตบอลหญิงระดับชั้นมัธยมศึกษาตอนปลาย ณ สนามกรีฑา สวนโอลิมปิกโคมาซาวะ  กรุงโตเกียว (2557), ชมนิทรรศการพิเศษเนื่องในวันครบรอบ 70 ปีการสิ้นสุดของสงครามโลกครั้งที่ 2 ณ พิพิธภัณฑ์อนุสรณ์แห่งชาติโชวะ  กรุงโตเกียว (2558), ชมนิทรรศการพิเศษครบรอบ 150 ปี ความสัมพันธ์ทางการทูตญี่ปุ่น-อิตาลี ณ พิพิธภัณฑ์เอโดะ  กรุงโตเกียว
การเยือนต่างประเทศ.
วันที่ 17 - 31 สิงหาคม พ.ศ. 2549 ทรงตามเสด็จพระชนกและพระชนนี เยือนประเทศเนเธอร์แลนด์อย่างไม่เป็นทางการ ซึ่งเป็นการเสด็จไปต่างประเทศครั้งแรกของพระองค์
การเยือนต่างจังหวัด.
วันที่ 10 สิงหาคม พ.ศ. 2559 ทรงตามเสด็จพระชนกและพระชนนี เยือนจังหวัดนากาโนะอย่างเป็นทางการ เพื่อรำลึกถึงวันแห่งภูเขาที่อุทยานแห่งชาติคามิโกจิ  ซึ่งเป็นการเสด็จเยือนต่างจังหวัดอย่างเป็นทางการครั้งแรกของพระองค์
พระกรณียกิจ.
ตำแหน่งในองค์กร.
วันที่ 1 เมษายน พ.ศ. 2567 หลังจากที่ทรงสำเร็จการศึกษาระดับปริญญาตรี เจ้าหญิงไอโกะทรงเริ่มงานเป็นพนักงานสัญญาจ้างเต็มเวลาที่สภากาชาดญี่ปุ่น  สังกัดแผนกเยาวชนและอาสาสมัคร, สำนักงานส่งเสริมกิจกรรมอาสาสมัคร, กองส่งเสริมความร่วมมือ, สำนักกิจการสภากาชาดญี่ปุ่น แม้พระองค์จะเป็นพนักงานสัญญาจ้างเต็มเวลา แต่ก็ไม่ได้ทรงเข้าทำงานทุกวัน โดยจะมีการประสานงานกับทางสภากาชาดญี่ปุ่น เพื่อให้ทรงปฏิบัติพระกรณียกิจอื่นๆได้ด้วย